岳珂
春晴将游玉渊践吴季谦待制冯可久武博山行之
康庐三万丈，下有神龙渊。
旁联玉井并，仰溯银河连。
层崖积冰雪，断岸藏风烟。
崔隤五老峰，迸泻三峡泉。
鲸鲵碎紫雾，螮蝀开青天。
脉疑海眼近，寒入山骨坚。
涧草摇秋晖，谷花发春妍。
其间地布金，到处题标璇。
大哉象教尊，俨若螺髻仙。
巍巍南宗柏，湛湛西方莲。
总持包万法，卓荦栖群贤。
慈心鬼神仰，显迹今古传。
远令千圣境，容此一席颛。
我昔宿命通，曾结它生缘。
尝闻祖师隐，上应帝释躔。
清宵珠石陨，白浪星湖边。
至今澎湃中，常欲光景燃。
当时初卓锡，如昔睨采椽。
浮云常抗志，立雪思比肩。
壮怀凌九叠，浩气涌百川。
山水为高深，志节争后先。
永言萦俗累，兹游经几年。
犹想谢公屐，同整刘琨鞭。
桥梁识昨经，岁月惊旧镌。
盍簪有耆硕，授馆许款延。
牛耳盟屡寒，马头月方圆。
便思供糗餈，更拟焚兰荃。
先寻遗民盟，吹迹绣佛禅。
策杖挂钱去，拂石看山眠。
归来庐山南，三士同陶然。